การไฟฟ้านครหลวงช่วยเหลือผู้ได้รับผลกระทบจากเหตุเพลิงไหม้ย่านสำเพ็ง พร้อมแก้ไขระบบไฟฟ้าเพื่อความปลอดภัย
นายพิพัฒน์ ชลอำไพ รองผู้ว่าการการไฟฟ้านครหลวง หรือ MEA ในฐานะผู้อำนวยการพื้นที่รับผิดชอบ กล่าวถึงสาเหตุการเกิดเพลิงไหม้พื้นที่ย่านสำเพ็ง ถนนราชวงศ์ ที่มีการนำเสนอข่าวว่า อาจมีสาเหตุมาจากหม้อแปลงไฟฟ้านั้น ขณะนี้ MEA ยังอยู่ในระหว่างการตรวจสอบร่วมกับเจ้าหน้าที่ที่เกี่ยวข้องโดยละเอียด เพื่อหาสาเหตุข้อเท็จจริง โดยเฉพาะหม้อแปลงไฟฟ้าในจุดเกิดเหตุ ที่มีรูปแบบเป็นหม้อแปลงวงจรตาข่าย มีการเชื่อมโยงของระบบของระบบไฟฟ้าในพื้นที่ให้มีความมั่นคงมากยิ่งขึ้น ซึ่งตามมาตรฐานของหม้อแปลงไฟฟ้าจะมีระบบป้องกันไฟฟ้าลัดวงจรอัตโนมัติ เช่นเดียวกับหม้อแปลงไฟฟ้าในจุดเกิดเหตุครั้งนี้ ภายหลังจากเพลิงสงบ MEA ตรวจสอบพบว่า มีการแสดงผลการทำงานของระบบป้องกันแล้ว แต่ยังต้องตรวจสอบการทำงานของระบบป้องกันที่เกิดขึ้นมีความสมบูรณ์หรือไม่อีกครั้ง ทั้งนี้ยังให้ความสำคัญในการช่วยเหลือและเยียวยาผู้ที่ได้รับผลกระทบในระยะเร่งด่วนตามมาตรการฉุกเฉินที่กำหนดไว้ รวมถึงการประสานงานกับผู้ว่าราชการกรุงเทพมหานคร และร่วมมือกับหน่วยงานต่าง ๆ ที่เกี่ยวข้องอย่างเต็มที่ เพื่อหาสาเหตุข้อเท็จจริง และร่วมวางแนวทางป้องกันเพื่อความปลอดภัยให้กับประชาชนต่อไปรองผู้ว่าการการไฟฟ้านครหลวงแสดงความเสียใจต่อครอบครัวผู้เสียชีวิตและผู้ที่ได้รับผลกระทบจากเหตุการณ์ที่เกิดขึ้น ตั้งแต่เกิดเหตุเพลิงไหม้เจ้าหน้าที่ได้ลงพื้นที่อำนวยความสะดวกให้เจ้าหน้าที่ดับเพลิง โดยการตัดระบบไฟฟ้า แก้ไขเหตุไฟฟ้าดับ ติดตั้งไฟฟ้าส่องสว่างเพื่อการทำงานของเจ้าหน้าที่ในช่วงกลางคืน พร้อมทั้งเร่งตรวจสอบระบบไฟฟ้าในพื้นที่เพื่อความปลอดภัย โดยได้ประสานงานร่วมกับกรุงเทพมหานคร